Osnovna škola „Anž Frankopan“ Kosinj

 Gornji Kosinj 49

 53 203 Kosinj

 KLASA: 602-01/22-01-40

 URBROJ: 2125-32-01-22-01

 Kosinj, 15. lipnja 2022.

Temeljem čl. 24. stavak 2. Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima, ravnateljica Škole Zrinka Vukelić, dipl. uč. podnosi:

 ***IZVJEŠĆE O STANJU SIGURNOSTI, PROVOĐENJU PREVENTIVNIH PROGRAMA TE MJERAMA PODUZETIM U CILJU ZAŠTITE PRAVA UČENIKA ZA 2. POLUGODIŠTE ŠK. GOD. 2021./2022.***

**STANJE SIGURNOSTI U ŠKOLI**

Škola surađuje s tvrtkom ZAŠTITA INSPEKT d.o.o (Poslovnica Gospić) po svim pitanjima vezanim uz sigurnost i zaštitu na radu.

 U suradnji s navedenom tvrtkom poduzete su sve preventivne mjere za siguran boravak u prostorima Škole. Nije bilo primjedbi za siguran rad učenika i djelatnika.

 U školi nije bilo ozljeda na radu uzrokovanih nedostatcima prostora i opreme. Svi zaposlenici Škole osposobljeni su za rad na siguran način i zaštitu od požara.

Vatrogasni se aparati redovito servisiraju u navedenoj tvrtki, a djelatnik tvrtke redovito provodi potrebne izvide u školi što se tiče sigurnosti.

Na ulazu u školsku zgradu dežura prema potrebi jedan zaposlenik pomoćno-tehničkog osoblja. U Školi za vrijeme rada dežuraju i učitelji, a raspored dežurstava objavljuje se na oglasnoj ploči Škole (prema potrebi se mijenja).

Svi učenici Škole osigurani su 24 sata od posljedica nezgodnog slučaja kod izabrane osiguravajuće kuće.

Epidemiološke mjere zbog COVID-a 19 bile su na snazi i tijekom drugog polugodišta. U međuvremenu je stupila na snagu Odluka o prestanku navedenih mjera.

Međutim, svi učenici i djelatnici su dobili upute da se i nadalje pridržavaju određenih higijenskih mjera te da redovito prozračuju prostorije.

Stanje sigurnosti u Školi zadovoljavajuće je.

**PROVOĐENJE PREVENTIVNIH PROGRAMA**

 Preventivni programi tijekom drugog polugodišta provodili su se s ciljem humanizacije školskog ozračja, prevencije rizičnih oblika ponašanja kod učenika, prevencije različitih ovisnosti i poticanjem vršnjačke pomoći i odgovornog ponašanja. Održavaju se predavanja i radionice na satovima razrednika, organiziraju ih i stručne suradnice, učitelji u sklopu predmetne nastave realiziraju teme iz zdravstvenog i građanskog odgoja. Preventivni programi provode se i realiziraju i kroz suradnju sa ZZJZ Ličko – senjske županije, liječnikom Školske medicine i Hrvatskim Crvenim križem.

 Tijekom drugog polugodišta organizirane su sljedeće aktivnosti vezane za zaštitu učenika, prevenciju ovisnosti i promicanje solidarnosti među djecom:

* **Svjetski dan obrazovanja –** naši učenici su obilježili ovaj dan nizom radionica s našom knjižničarkom. Stalno treba učenike upućivati o važnosti obrazovanja.
* **Međunarodni dan sjećanja na žrtve holokausta –** sjećanje na žrtve holokausta obilježili smo predavanjem, gledanjem dokumentarnih filmova i izradom leptira. Svaki leptir predstavljao je jedno stradalo dijete u holokaustu.
* **Dan sigurnijeg interneta –** radionicu za učenike pripremila je i provela naša pedagoginja. Učenici su upoznati s opasnostima na internetu, pravilima ponašanja prilikom korištenja interneta i društvenih mreža te zaštitom.
* **Dan ružičastih majica –** obilježavanjem ovoga dana poslali smo poruku : „Stop vršnjačkom nasilju!“
* **„Plastičnim čepovima do skupih lijekova „-** sakupljene čepove donirali smo Udruzi oboljelih od limfoma i leukemije u Čakovcu.
* **Škole za Afriku –** uključili smo se i ovu godinu u ovaj UNICEF-ov projekt. Našu skromnu donaciju uplatili smo za pomoć djeci s Madagaskara kako bismo im osigurali kvalitetno obrazovanje.
* **Marijini obroci/Marys meals –** pomažemo našom skromnom donacijom gladnoj djeci u svijetu da dobiju 1 obrok svakog školskog dana.
* **Svjetski dan osoba s Down sindromom –** naši učenici i učitelji pružili su podršku osobama oboljelima od ovoga sindroma na način da su obukli različite čarape. Ovom gestom poslali smo poruku o važnosti prihvaćanja i uvažavanja razlika.
* **Svjetski dan voda –** ovaj datum obilježili smo prigodnim programom na Kosinjskom mostu kako bismo usmjerili pažnju na važnost pitke vode te očuvanja vodnih resursa i izvora.
* **Svjetski dan zdravlja** – naši učenici su pod vodstvom učitelja TZK-e ovaj dan obilježili održavanjem nastave u prirodi. Propješačili su oko 6 km, a sve s ciljem podizanja svijesti o utjecaju zdravog okoliša na dobrobit i zdravlje ljudi.
* **Sigurnije škole i vrtići** – sudjelovali smo u ovom programu Hrvatskog crvenog križa te smo dobili oznaku „sigurne škole“ u 2021./2022. školskoj godini.

* **Dani medijske pismenosti 2022. –** naši učenici RN sa svojom učiteljicom obilježili su ovaj dan prigodnim radionicama.
* **Posjet učenika osmih razreda Vukovaru** – naše učenice 8. razreda sudjelovale su u dvodnevnoj terenskoj nastavi u sklopu projekta „Posjet učenika osmih razreda Vukovaru. Poslušali su predavanje o Domovinskom ratu, obišli su Memorijalni centar Domovinskog rata kao i ostala memorijalna mjesta u Vukovaru.

Učenici su u cilju promicanja zdravog načina života bili uključeni u Shemu školskog voća.

 Projekt „OBROK ZA SVE 2 „ omogućio je učenicima besplatnu školsku prehranu.

 Sistematski pregledi učenika i cijepljenja odvijali su se prema planu školske liječnice.

 **MJERE ZAŠTITE PRAVA UČENIKA**

Tijekom drugog polugodišta provodili su se razgovori kroz individualnu komunikaciju s učiteljima, učenicima i roditeljima (obavljaju ih razrednici na roditeljskim sastancima , učitelji na individualnim terminima za roditelje , telefonskim putem).

 Temeljem svega navedenog smatram da je stanje sigurnosti u cilju zaštite prava učenika u Školi i provođenje preventivnih programa i mjera zadovoljavajuće.

RAVNATELJICA:

Zrinka Vukelić, dipl. uč.